เดินหน้าประหยัดพลังงานต่อเนื่อง ปรับเปลี่ยนเชื้อเพลิงผลิตไฟฟ้า ขยายเวลาการปลดระวางโรงไฟฟ้าแม่เมาะ
นายชัยวุฒิ หลักเมือง ผู้ช่วยผู้ว่าการบริหารจัดการความยั่งยืน ในฐานะรองโฆษกการไฟฟ้าฝ่ายผลิตแห่งประเทศไทย (กฟผ.) เปิดเผยว่า ปัจจุบันสถานการณ์ความขัดแย้งระหว่างรัสเซียกับยูเครน ยังคงส่งผลต่อวิกฤตพลังงานโลก รวมถึงประเทศไทย ที่ผ่านมา กฟผ. ร่วมรับภาระค่าไฟฟ้าให้กับประชาชนตามแนวทางบริหารค่าไฟฟ้าตลอด 1 ปีที่ผ่านมา ตั้งแต่งวดเดือนกันยายนปี 2564 จนถึงปัจจุบันรวมแล้วกว่า 120,000 ล้านบาท แล้วยังปรับเปลี่ยนการใช้เชื้อเพลิงในโรงไฟฟ้าเป็นน้ำมันเตาและน้ำมันดีเซลเดินเครื่องผลิตไฟฟ้าทดแทน LNG ที่มีราคาสูงกว่า จะช่วยลดต้นทุนการผลิตไฟฟ้าลงได้ส่วนหนึ่ง พร้อมขยายเวลาปลดระวางโรงไฟฟ้าแม่เมาะเครื่องที่ 8 ออกไปจนถึงปี 2568 และอยู่ระหว่างการเตรียมนำโรงไฟฟ้าแม่เมาะเครื่องที่ 4 กลับมาผลิตไฟฟ้าอีกครั้ง รวมถึงปรับแนวทางการรับซื้อไฟฟ้าจากผู้ผลิตไฟฟ้าขนาดเล็ก (SPP) ควบคู่กันไปด้วยนอกจากนี้ กฟผ. ยังขานรับมาตรการประหยัดพลังงานของภาครัฐ พร้อมประสานความร่วมมือในการประหยัดพลังงานให้กับคนไทยทั้งชาติ ที่ผ่านมา กฟผ. บรรลุเป้าหมายการลดใช้พลังงานภายในสำนักงาน เขต เขื่อน โรงไฟฟ้า ทั่วประเทศลงร้อยละ 20 และยังคงเดินหน้าลดการใช้พลังงานอย่างต่อเนื่อง โดยออกมาตรการประหยัดพลังงานเพิ่มเติม โดยกำหนดเวลาปิดไฟป้ายโฆษณาขนาดใหญ่ (Billboard) และป้ายประชาสัมพันธ์ต่างๆ ที่ กฟผ. รับผิดชอบ หลังเวลา 22.00 น. รณรงค์ไม่ใส่สูท ไม่ผูกไท นอกจากเป็นงานสำคัญที่มีการกำหนดเครื่องแต่งกายเป็นสากล เป็นต้น